b'\n_START_ARTICLE_\nRasmus L\xc3\xb8land\n_START_SECTION_\nLiv\n_START_PARAGRAPH_\nRasmus L\xc3\xb8land ble f\xc3\xb8dt p\xc3\xa5 g\xc3\xa5rden L\xc3\xb8land p\xc3\xa5 Sand i Ryfylke, og holdt seg der \xe2\x80\x93 f\xc3\xb8rste gang han dro s\xc3\xa5 langt som til Stavanger var han rundt tjue \xc3\xa5r. Familien var likevel beleste, de abonnerte p\xc3\xa5 tidsskrifter og hadde flere b\xc3\xb8ker. Foreldrene var stillfarende og dypt religi\xc3\xb8se._NEWLINE_P\xc3\xa5 skolen gjorde L\xc3\xb8land det godt, og i 1878 gikk han amtskolen. Som ung hadde han drevet med skogs- og g\xc3\xa5rdsarbeid, men sykdom gjorde at han m\xc3\xa5tte gj\xc3\xb8re mindre krevende arbeid, som \xc3\xa5 lage tiner og sopelimer. Helsen skulle plage ham hele livet, med svake lunger, hjerte, \xc3\xb8yne som ofte ikke t\xc3\xa5lte sollys, og depresjoner._NEWLINE_I 1891, 30 \xc3\xa5r gammel, fikk L\xc3\xb8land gitt ut den f\xc3\xb8rste boken sin, Folkeliv. \xc3\x85ret etter dro han til Bergen, og noen \xc3\xa5r etter det gikk han fra hjemmet i Suldal til Oslo. I slutten av 1890-\xc3\xa5rene hadde han reisestipend til Tyskland og \xc3\x98sterrike. I 1903 kj\xc3\xb8pte han hus p\xc3\xa5 Labr\xc3\xa5ten i Asker, og ble n\xc3\xa6rmeste nabo til Arne Garborg._NEWLINE_L\xc3\xb8land d\xc3\xb8de av tuberkulose, 46 \xc3\xa5r gammel, og ble gravlagt p\xc3\xa5 Asker kirkeg\xc3\xa5rd. I  1911 ble det reist en minnestein over L\xc3\xb8land p\xc3\xa5 Sand i Rogaland, i 1925 ble det reist et minnesmerke p\xc3\xa5 gravplassen hans. Det har ellers blitt utgitt flere biografier over L\xc3\xb8land, b\xc3\xa5de i 1938, 1961 og 2007, den siste av Ernst Berge Drange, Rasmus L\xc3\xb8land. Barnebokpioneren fr\xc3\xa5 Ryfylke.\n_START_SECTION_\nRasmus L\xc3\xb8land-markering og -stipend\n_START_PARAGRAPH_\nStiftinga Rasmus L\xc3\xb8land-markeringa 2007-2011 ble opprettet i 2006. Daglig leder er Marny Skeie Henkel._NEWLINE_Fra 2007 deler Rogaland fylkeskommune \xc3\xa5rlig ut et Rasmus L\xc3\xb8land-stipend p\xc3\xa5 100.000 kroner for \xc3\xa5 fremme ny, norsk barne- og ungdomslitteratur.'